Det danske metalband Konkhra bliver af en religiøs prædikant beskyldt for at have stjålet 3,5 millioner kroner. - jeg føler mig hensat til et afsnit af The Muppet Show, siger bandets frontmand

- Nu er alle pengene blevet brugt på ludere, stoffer, højtalere, studieoptagelser, lort og mere lort.

Sådan afslutter den amerikanske youtube-prædikant Michael Hur en 20 minutter lang video, som han 15. juli lagde på sin kanal på Youtube. I videoen langer han ud efter det danske metalband Konkhra, som tidligere på året spillede på den danske metalfestival Copenhell.

Michael Hur, som står bag den religiøse organisation Shield of the son, beskylder bandets medlemmer for at have modtaget de 500.000 dollars - eller mere end 3,5 millioner kroner - som han skulle have tjent på sin youtube-film 'Aliens come from hell'.

Vanvid: Tre dage i helvede

Otte sekunder som våben

Ifølge den ekstremt religiøse Hur, har han i den 100 minutter lange film brugt otte sekunder af Konkhras musik. Det er ifølge Hur med disse otte sekunder som våben, at Konkhra har påkaldt sig copyright på hele filmen.

Igennem Konkhras påståede kontakter hos Youtube skulle bandet dermed have sikret sig al indtjening på den fire år gamle film.

Indtjening der altså ifølge Michael Hur løber op i en halv million dollars.

- Konkhra, I snylter på andres talent og kunst. Men denne kunst, som i stjal for, var ikke skabt af mennesker, den var født af helligånden - I stjal fra gud, siger Michael Hur i videoen, hvor han også tilgiver metalbandets medlemmer deres synder.

Se også: Dansk trommeslager vil sætte rekord

Anders Lundemark og resten af Konkhra har ingen anelse om, hvorfor Michael Hur har udset sig dem. Polfoto

Havde aldrig hørt om ham

Konkhras frontmand Anders Lundemark fortæller, at han aldrig havde hørt om Michael Hur eller hans film, før internet-prædikanten pludselig gik til angreb på bandet.

- Jeg har ikke set hans film, men jeg tror faktisk ikke, at det er vores musik, han har brugt. Og selv om det var vores musik, så ville vi være fløjtende ligeglade, fortæller Anders Lundemark, der er forsanger i Konkhra.

Til at starte med havde han og resten af bandet kun hovedrysten tilovers for beskyldningerne.

- Først grinede vi bare af det, men så gik det op for os, at han bruger den her løgn som ammunition til at franarre folk penge. Der bliver vi provokerede. Han tegner et billede af os, som de her satandrenge, der har taget hans penge, og så beder han folk om at donere penge til sig, fordi han ingen har på grund af os, forklarer Anders Lundemark.

Derfor har Konkhra nu lagt en video ud på bandets Youtube-kanal, hvor de fortæller deres side af sagen.

Galning i livsfare under AC/DC

Helt vildt ubehageligt

I sin Youtube-video opfordrer Michael Hur også sine 26.000 følgere til at spamme bandets medlemmer og pladeselskab med beskeder om, at de skal betale de mange penge tilbage.

- Det har vi mærket noget til blandt andet på facebook, hvor vi modtager private beskeder om helvede og brand og om, at vi skal betale de penge tilbage, som vi har stjålet, fortæller Anders Lundemark.

- Det er selvfølgelig helt vildt ubehageligt. Især når det bygger på noget, hvor man føler sig hensat til et afsnit af 'The Muppet Show', det er jo en fuldstændig tåbelig og paranoid påstand, han kommer med, siger Lundmark.

- Hvorfor tror du, at han har udset sig jer?

- Det er det, vi ikke kan finde ud af. Vi har jo nogle lidt antireligiøse numre, men det handler mere om religion bredt set og om, at religion måske har udspillet sin rolle.

- Han beskylder jer for at promovere satanisme. Gør I det?

- Nej. Og på det område findes der band, som er langt mere direkte. Vi har aldrig foretrukket noget religiøst standpunkt, så at sige at vi er satanister, er en joke, siger Anders Lundmark.

- Han siger, at nu er alle hans penge blevet brugt på ludere og stoffer. Er det det I bruger jeres penge på?

- Ha ha. Nej det kan man ikke sige. Han skriver også direkte til os, om han har betalt for vores seneste plade. Men hans film er fra 2011 og vores seneste plade kom i 2009, så det er ikke rigtigt muligt.

Ekstra Bladet har forgæves forsøgt at få en kommentar fra Michael Hur.

Se hele Michael Hurs anklage her:

Se også: Motherfuckers gik forkert